Saudi Arabia to convene Arab leaders in emergency summits - Mehr News Agency
19 May 2019 - 10:14
News Code 145418 Ekskêrel het beplan om onderwyseres te vermoor, sê staat | Netwerk24
Ekskêrel het beplan om onderwyseres te vermoor, sê staat
Deur Maygene De Wee 25 Maart 2020 16:16
Philip April (25), vermeende moordenaar van die onderwyseres Allison Plaatjies (26), het vooraf beplan om haar dood te maak.
So word aangevoer in die staat se volledige akte van beskuldiging wat Woensdag op April bedien is.
April het Woensdag in die landdroshof in Clanwilliam in die Wes-Kaap verskyn op aanklagte van moord en diefstal.
Hy word daarvan aangekla dat hy Plaatjies, ’n onderwyseres aan die Sederberg Primêre Skool in Clanwilliam, vermoor het deur haar keel met ’n mes af te sny en haar herhaaldelik met ’n mes en/of ander skerp voorwerpe te steek.
Luidens die lykskouingsverslag is Plaatjies se dood veroorsaak deur ’n “ekstensiewe sny aan die keel”. Dit het daartoe gelei dat sy doodbloei.
Allison “Sussie” Plaatjies Foto: Facebook
Die staat voer ook aan dat hy Plaatjies se Hyundai i20 gesteel het nadat hy haar vermoor het. Ook haar selfoon was weg op die dag dat haar lyk gevind is.
April is op 27 Oktober 2019 naby Malmesbury in besit van haar motor in hegtenis geneem.
Hy het glo op 30 Oktober ’n verklaring by die polisie afgelê.
Luidens die akte van beskuldiging is Plaatjies, of Sussie soos haar familie en vriende haar genoem het, op 26 Oktober 2019 laas lewend in April se geselskap gesien.
Sy het hom dié dag by ’n vriend se huis in Viooltjiestraat, Clanwilliam, gaan haal. Hulle is toe glo na die tuinwoonstel in Katjiepieringstraat wat sy gehuur het.
Plaatjies is oorspronklik van Swellendam in die Wes-Kaap.
Die twee het volgens die akte van beskuldiging ontmoet terwyl hulle albei onderwysstudente aan die Kaapstadse Universiteit vir Tegnologie (KSUT) was. Hul verhouding het in 2013 begin.
Allison het haar studie in 2018 voltooi en het daarna ’n pos as ’n onderwyseres by die Sederberg Primêre Skool gekry. April het nog studeer.
Daar is vroeër berig dat sy vermoedelik tot die dood om haar lewe geveg het.
Allison Plaatjies en haar vermeende moordenaar, Philip April. Foto: Facebook
Luidens die klagstaat het April die dag waarop hy in hegtenis geneem is, merke aan albei sy hande gehad. Hy het ook krapmerke aan die linkerkant van sy nek en merke onder sy een oog gehad.
Die staat beweer ook dat die moord beplan was en dat hy met die moordtoneel gepeuter het deur die bloedspatsels op die vloer met ’n mat toe te gooi.
Volgens bronne vertroud met die ondersoek is drie messe gebruik om haar aan te val. Die eerste twee messe het glo weens die brute geweld waarmee dit gebruik is, in haar liggaam afgebreek. Sy is glo in haar bors en aan haar keel gesteek.
’n Tweede mes is moontlik gebruik om haar keel te sny. Dié mes se hef het gebreek.
Die aanvaller het vermoedelik ’n derde mes uit haar kombuis gaan haal en glo haar keel daarmee afgesny.
April se saak is vir verhoor na die hooggeregshof in Kaapstad oorgeplaas. Daar moet nog op ’n voorverhoordatum besluit word.
Meer oor: Philip April | Clanwilliam | Vermoor | Onderwyseres | Beplan
Allison-moord: Aangeklaagde in trane oor saak na hoë hof skuif
REGSTREEKS: 1ste dokter van Bloem sterf weens Covid-19